
საქართველოს პროფესიული კავშირების გაერთიანება





,,ხშირად დასმული კითხვები”


ეს მასალა მომზადებულია იმ მიზნით, რომ დასაქმებულებს მარტივ და გასაგებ ენაზე მიეწოდოთ ინფორმაცია მათი შრომითი უფლებებისა და პროფესიული კავშირების შესახებ. პასუხები ეფუძნება საქართველოს ორგანულ კანონს ,,საქართველოს შრომის კოდექსს” და საქართველოს ორგანულ კანონს „პროფესიული კავშირების შესახებ“. 

საქართველოს შრომის კოდექსი
შრომითი ხელშეკრულება და ურთიერთობის დაწყება
1. რა არის შრომითი ურთიერთობა და ვინ არიან მისი მხარეები?
შრომითი ურთიერთობა არის დასაქმებულის მიერ დამსაქმებლისთვის სამუშაოს შესრულება ანაზღაურების სანაცვლოდ, შრომის ორგანიზაციული მოწესრიგების პირობებში. იგი წარმოიშობა მხარეთა თანასწორუფლებიანობის საფუძველზე, ნების თავისუფალი გამოვლენით. ინდივიდუალური შრომითი ურთიერთობის მხარეები არიან დამსაქმებელი (ფიზიკური ან იურიდიული პირი) და დასაქმებული (ფიზიკური პირი).
2. რა ასაკიდან შეიძლება დასაქმება?
შრომითი ქმედუნარიანობა, როგორც წესი, წარმოიშობა 16 წლიდან. 16 წლამდე არასრულწლოვნის დასაქმება დასაშვებია კანონიერი წარმომადგენლის თანხმობით, თუ ეს არ ეწინააღმდეგება მის ინტერესებს. 14 წლამდე ბავშვთან ხელშეკრულება დასაშვებია მხოლოდ სპორტის, ხელოვნების, კულტურის ან სარეკლამო საქმიანობისთვის. აკრძალულია არასრულწლოვნის დასაქმება მძიმე, მავნე ან საშიშპირობებიან, აგრეთვე სათამაშო ბიზნესთან/ღამის გასართობ დაწესებულებებთან დაკავშირებულ სამუშაოებზე.
3. რა ფორმით იდება შრომითი ხელშეკრულება და როდის არის წერილობითი ფორმა სავალდებულო?
შრომითი ხელშეკრულება შეიძლება დაიდოს ზეპირი ან წერილობითი ფორმით, განსაზღვრული ან განუსაზღვრელი ვადით. თუ შრომითი ურთიერთობის ხანგრძლივობა 1 თვეს აღემატება, ხელშეკრულების წერილობით დადება სავალდებულოა.
მნიშვნელოვანია: თუ ვადიანი ხელშეკრულების ვადა 30 თვეზე მეტია, ან თუ ვადიანი ხელშეკრულება ზედიზედ ორჯერ ან მეტჯერ დაიდო და ჯამური ხანგრძლივობა 30 თვეს აღემატება, ითვლება, რომ დადებულია უვადო ხელშეკრულება.
4. რა უნდა იყოს მითითებული წერილობით შრომით ხელშეკრულებაში?
ხელშეკრულების არსებითი პირობებია, მათ შორის:
1. ინფორმაცია მხარეების შესახებ; მუშაობის დაწყების თარიღი და ურთიერთობის ხანგრძლივობა;
2. სამუშაო დრო და დასვენების დრო; სამუშაო ადგილი;
3. თანამდებობა და შესასრულებელი სამუშაოს აღწერა;
4. შრომის ანაზღაურება (ხელფასი და დანამატი) და მისი გადახდის წესი; ზეგანაკვეთურის ანაზღაურების წესი;
5. ანაზღაურებადი და ანაზღაურებისგარეშე შვებულების ხანგრძლივობა და მიცემის წესი;
6. ურთიერთობის შეწყვეტის წესი; კოლექტიური ხელშეკრულების დებულებები (ასეთის არსებობისას).
5. რა არის სტაჟირება და რა წესები ვრცელდება სტაჟიორზე?
სტაჟიორი არის პირი, რომელიც დამსაქმებლისთვის ასრულებს გარკვეულ სამუშაოს ანაზღაურებით ან მის გარეშე — კვალიფიკაციის ასამაღლებლად, პროფესიული ცოდნის, უნარის ან პრაქტიკული გამოცდილების მისაღებად. სტაჟიორისა და დამსაქმებლის ურთიერთობას აწესრიგებს წერილობითი ხელშეკრულება, რომელშიც დეტალურად უნდა იყოს აღწერილი შესასრულებელი სამუშაო. ანაზღაურებისგარეშე სტაჟირების ვადა არ უნდა აღემატებოდეს 6 თვეს, ხოლო ანაზღაურებადი სტაჟირებისა — 1 წელს; ერთსა და იმავე დამსაქმებელთან ანაზღაურებისგარეშე სტაჟირება შესაძლებელია მხოლოდ ერთხელ.
მნიშვნელოვანია: დამსაქმებელს ეკრძალება სტაჟიორის შრომის გამოყენება იმისთვის, რომ თავი აარიდოს შრომითი ხელშეკრულების დადებას — სტაჟიორი არ ანაცვლებს დასაქმებულს. ამ მუხლის მოქმედება არ ვრცელდება საჯარო დაწესებულებებზე.
6. რა არის გამოსაცდელი ვადა და რამდენ ხანს შეიძლება გაგრძელდეს?
გამოსაცდელი ვადა შესასრულებელ სამუშაოსთან პირის შესაბამისობის დასადგენად დგინდება მხოლოდ ერთხელ და არაუმეტეს 6 თვისა. გამოსაცდელი ვადით ხელშეკრულება იდება მხოლოდ წერილობით, ხოლო ამ პერიოდში შესრულებული სამუშაო ანაზღაურდება.

სამუშაო დრო, შვებულება და ანაზღაურება
7. რამდენია ნორმირებული სამუშაო დრო, შესვენება და დასვენება?
ნორმირებული სამუშაო დრო კვირაში არ უნდა აღემატებოდეს 40 საათს (სპეციფიკური, უწყვეტი რეჟიმის საწარმოებში - 48 საათს). სამუშაო დღეებს/ცვლებს შორის უწყვეტი დასვენება არ უნდა იყოს 12 საათზე ნაკლები. თუ სამუშაო დღე 6 საათს აღემატება, წარმოიშობა შესვენების უფლება; თუ სამუშაო დღე არანაკლებ 6 საათია, შესვენება უნდა იყოს სულ მცირე 60 წუთი. 7-დღიან პერიოდში დასაქმებულს ეკუთვნის უწყვეტი დასვენება არანაკლებ 24 საათისა.
8. რა არის ზეგანაკვეთური სამუშაო და როგორ ანაზღაურდება?
ზეგანაკვეთური სამუშაო არის მხარეთა შეთანხმებით ნორმირებულ დროზე მეტ ხანს მუშაობა. იგი ანაზღაურდება საათობრივი განაკვეთის გაზრდილი ოდენობით, რომელიც განისაზღვრება მხარეთა შეთანხმებით. მხარეებს ასევე შეუძლიათ შეთანხმდნენ ანაზღაურების ნაცვლად პროპორციული დამატებითი დასვენების დროის მიცემაზე.
9. ღამის სამუშაოზე ვინ არ შეიძლება დასაქმდეს?
ღამის დროა 22:00-დან 06:00 საათამდე. აკრძალულია ღამის სამუშაოზე არასრულწლოვნის, ორსული, ახალნამშობიარები ან მეძუძური ქალის დასაქმება. ხოლო შეზღუდული შესაძლებლობის მქონე პირის ან იმ პირის დასაქმება, რომელსაც ჰყავს 3 წლამდე ბავშვი, დასაშვებია მხოლოდ მისი თანხმობით.
10. რამდენი დღის შვებულება მეკუთვნის?
დასაქმებულს ეკუთვნის ანაზღაურებადი შვებულება წელიწადში სულ მცირე 24 სამუშაო დღე, და ანაზღაურებისგარეშე შვებულება წელიწადში სულ მცირე 15 კალენდარული დღე. შვებულების მოთხოვნის უფლება, როგორც წესი, წარმოიშობა მუშაობის 11 თვის შემდეგ (მხარეთა შეთანხმებით, უფრო ადრეც). მძიმე, მავნე ან საშიშპირობებიან სამუშაოზე ეკუთვნის დამატებითი 10 კალენდარული დღე.
11. რა შვებულება მეკუთვნის ორსულობის, მშობიარობისა და ბავშვის მოვლის გამო?
ორსულობისა და მშობიარობის გამო ანაზღაურებადი შვებულება - 126 კალენდარული დღე, გართულების ან ტყუპის შობის შემთხვევაში - 143 დღე. ბავშვის მოვლის გამო შვებულება - 604 დღე (გართულების/ტყუპის შემთხვევაში - 587 დღე), საიდანაც ანაზღაურებადია 57 კალენდარული დღე. ეს შვებულებები ანაზღაურდება სახელმწიფო ბიუჯეტიდან; დამსაქმებელი და დასაქმებული შეიძლება შეთანხმდნენ დამატებით ანაზღაურებაზე.
12. რა გარანტიები აქვს ფეხმძიმე (ორსულ), ახალნამშობიარებ და მეძუძურ ქალს?
შრომის კოდექსი ფეხმძიმე (ორსულ), ახალნამშობიარებ და მეძუძურ ქალს ანიჭებს დამატებით დაცვით გარანტიებს, მათ შორის:
1. აკრძალულია ღამის სამუშაოზე დასაქმება, ხოლო ზეგანაკვეთურ სამუშაოზე დასაქმება, მხოლოდ მისი თანხმობით;
1. სამედიცინო დასკვნის საფუძველზე, უფლება აქვს მოითხოვოს ჯანმრთელობის მდგომარეობის შესაბამისი (მსუბუქი) სამუშაო; 
1. მეძუძურ ქალს, რომელიც 1 წლამდე ბავშვს კვებავს, თავისი მოთხოვნით ეძლევა დამატებითი შესვენება არანაკლებ 1 საათისა, რომელიც სამუშაო დროში ითვლება და ანაზღაურდება;
1. ორსულ ქალს, თავისი მოთხოვნით, ეძლევა დამატებითი დრო სამედიცინო გამოკვლევებისთვის; გაცდენილი საათები საპატიოდ ჩაითვლება და შრომის ანაზღაურება შეუნარჩუნდება;
1. დამსაქმებელი ვალდებულია დაიცვას ორსული ქალი ისეთი შრომისგან, რომელიც საფრთხეს უქმნის მის ან ნაყოფის ჯანმრთელობას.
მნიშვნელოვანია: ორსულობის შესახებ დამსაქმებლისთვის შეტყობინების შემდეგ, კანონით დაცული პერიოდის განმავლობაში, აკრძალულია დასაქმებულთან შრომითი ხელშეკრულების შეწყვეტა (კანონით დადგენილ ცალკეულ გამონაკლისთა გარდა).
13. როდის და როგორ უნდა გაიცეს ხელფასი?
შრომის ანაზღაურება გაიცემა არანაკლებ თვეში ერთხელ. ანაზღაურების ან ანგარიშსწორების დაყოვნების ყოველი დღისთვის დამსაქმებელი დასაქმებულს უხდის დაყოვნებული თანხის 0.07 პროცენტს. ურთიერთობის შეწყვეტისას საბოლოო ანგარიშსწორება უნდა მოხდეს არაუგვიანეს 7 კალენდარული დღისა (თუ ხელშეკრულებით სხვა რამ არ არის დადგენილი).

თანასწორობა და უსაფრთხო გარემო
14. რა იკრძალება დისკრიმინაციის კუთხით და რა არის შევიწროება?
აკრძალულია ნებისმიერი დისკრიმინაცია რასის, კანის ფერის, ენის, ეთნიკური/სოციალური კუთვნილების, ასაკის, სქესის, შეზღუდული შესაძლებლობის, რელიგიური თუ პოლიტიკური შეხედულების, პროფესიული კავშირისადმი კუთვნილების და სხვა ნიშნით, მათ შორის ვაკანსიის გამოცხადებისა და შერჩევის ეტაპზე. დამსაქმებელი ვალდებულია თანაბარი სამუშაოსთვის უზრუნველყოს ქალისა და მამაკაცის თანაბარი ანაზღაურება. სამუშაო ადგილზე შევიწროება (მათ შორის სექსუალური შევიწროება) დისკრიმინაციის ფორმაა.
მტკიცების ტვირთი: დისკრიმინაციის დავაში მტკიცების ტვირთი ეკისრება დამსაქმებელს, თუ დასაქმებული მიუთითებს ფაქტებზე, რომლებიც ქმნის გონივრულ ვარაუდს დარღვევის შესახებ.
15. რა ვალდებულება აქვს დამსაქმებელს უსაფრთხო სამუშაო გარემოსთან დაკავშირებით?
დამსაქმებელი ვალდებულია უზრუნველყოს მაქსიმალურად უსაფრთხო და ჯანსაღი სამუშაო გარემო, მიაწოდოს ინფორმაცია რისკების შესახებ და, საჭიროებისას, დასაქმებული უზრუნველყოს დამცავი აღჭურვილობით. დასაქმებულს უფლება აქვს, უარი თქვას ისეთი სამუშაოს შესრულებაზე, რომელიც აშკარა და არსებით საფრთხეს უქმნის მის ან სხვა პირის სიცოცხლესა და ჯანმრთელობას. ამის შესახებ მან დაუყოვნებლივ უნდა აცნობოს დამსაქმებელს.

ხელშეკრულების შეწყვეტა და დავა
16. რა საფუძვლით შეიძლება შეწყდეს შრომითი ხელშეკრულება?
ხელშეკრულება შეიძლება შეწყდეს მხოლოდ კანონით განსაზღვრული საფუძვლებით, მათ შორის: ეკონომიკური/ორგანიზაციული ცვლილებები, ვადის გასვლა, დასაქმებულის საკუთარი ნებით წასვლა, მხარეთა შეთანხმება, კვალიფიკაციის შეუსაბამობა, ვალდებულების უხეში დარღვევა, ხანგრძლივი შრომისუუნარობა და სხვა ობიექტური გარემოება. აკრძალულია შეწყვეტა დისკრიმინაციული საფუძვლით, აგრეთვე ორსულობის შესახებ შეტყობინების შემდეგ დაცულ პერიოდში (კანონით დადგენილ გამონაკლისთა გარდა).
17. რა წესით უნდა შეწყდეს ხელშეკრულება და რა კომპენსაცია მეკუთვნის?
ეკონომიკური გარემოებების, კვალიფიკაციის შეუსაბამობის, ხანგრძლივი შრომისუუნარობის ან სხვა ობიექტური საფუძვლით შეწყვეტისას დამსაქმებელი გაფრთხილებას აგზავნის ან 30 დღით ადრე (კომპენსაცია-არანაკლებ 1 თვის ანაზღაურება), ან 3 დღით ადრე (კომპენსაცია - არანაკლებ 2 თვის ანაზღაურება). დასაქმებულს უფლება აქვს, მოითხოვოს შეწყვეტის წერილობითი დასაბუთება (დამსაქმებელი პასუხობს 7 დღეში) და შეტყობინების/დასაბუთების მიღებიდან 30 კალენდარული დღის ვადაში მიმართოს სასამართლოს. სასამართლომ შეწყვეტა შეიძლება ბათილად ცნოს და დაავალოს აღდგენა, ტოლფასი სამუშაო ან კომპენსაცია, აგრეთვე იძულებითი განაცდურის ანაზღაურება.
18. როგორ წყდება შრომითი დავა?
ინდივიდუალური დავა, პირველ რიგში, უნდა გადაწყდეს მხარეთა შორის შემათანხმებელი პროცედურებით პირდაპირი მოლაპარაკებით. მხარე მეორე მხარეს უგზავნის წერილობით შეტყობინებას დავის საფუძვლისა და მოთხოვნების მითითებით; მეორე მხარე პასუხობს 10 დღეში. თუ შეტყობინებიდან 14 დღეში შეთანხმება ვერ მიიღწევა, მხარეს უფლება აქვს მიმართოს სასამართლოს. კოლექტიური დავა შეიძლება გადაწყდეს მოლაპარაკებით ან მინისტრის მიერ დანიშნული მედიატორის მეშვეობით.
19. რა ვადაში უნდა მივმართო სასამართლოს?
ხელშეკრულების შეწყვეტის გასაჩივრების ვადა, როგორც წესი, 30 კალენდარული დღეა (იხ. კითხვა 17). სხვა, კოდექსიდან გამომდინარე სარჩელებზე ხანდაზმულობის ვადაა 1 წელი მას შემდეგ, რაც პირმა შეიტყო ან უნდა შეეტყო უფლების დარღვევის შესახებ.
20. ვინ ზედამხედველობს შრომის კანონმდებლობის დაცვას?
საქართველოს შრომის კანონმდებლობის დაცვაზე სახელმწიფო ზედამხედველობას ახორციელებს შრომის ინსპექციის სამსახური, რომელიც უფლებამოსილია დაარღვევებზე გამოიყენოს ადმინისტრაციული სახდელები: გაფრთხილება ან ჯარიმა (ცალკეულ შემთხვევებში, სამუშაო პროცესის შეჩერებაც).































პროფესიული კავშირები
ზოგადი საკითხები
1. რა არის პროფესიული კავშირი?
პროფესიული კავშირი არის სამოქალაქო კოდექსით დადგენილი წესით შექმნილი არასამეწარმეო (არაკომერციული) იურიდიული პირი, საერთო საწარმოო და პროფესიული ინტერესებით დაკავშირებულ პირთა ნებაყოფლობითი გაერთიანება, რომლის მიზანია წევრთა შრომითი, სოციალურ-ეკონომიკური და სამართლებრივი უფლებებისა და ინტერესების დაცვა და წარმომადგენლობა.
2. ვის აქვს პროფესიული კავშირის შექმნისა და გაწევრების უფლება?
საქართველოს კონსტიტუციით ყველას აქვს პროფესიული კავშირის შექმნისა და მასში გაერთიანების უფლება. 15 წლის ან მეტი ასაკის პირს, რომელიც ეწევა შრომით საქმიანობას ან სწავლობს უმაღლეს/საშუალო-სპეციალურ/პროფესიულ დაწესებულებაში, უფლება აქვს შექმნას პროფკავშირი, შევიდეს მასში და თავისუფლად გამოვიდეს მისგან. დროებით უმუშევარსა და პენსიონერს შეუძლიათ დარჩნენ წევრებად.
3. რამდენი ადამიანია საჭირო პროფესიული კავშირის დასაფუძნებლად?
კანონის მიხედვით, პროფესიული კავშირი შეიძლება დაფუძნდეს სულ ცოტა 25 პირის ინიციატივით. ამასთან, სამუშაო ადგილზე პირველადი პროფკავშირული ორგანიზაციის შექმნის საკითხს დარგობრივი პროფკავშირები აწესრიგებენ ინდივიდუალურად, საკუთარი წესდების შესაბამისად - პრაქტიკაში სასურველია მინიმუმ 10-დან 15-მდე დასაქმებული.
4. დამოუკიდებელია თუ არა პროფესიული კავშირი?
დიახ. პროფესიული კავშირი დამოუკიდებელია სახელმწიფო ხელისუფლების ორგანოებისგან, მუნიციპალიტეტებისგან, დამსაქმებლებისგან და პოლიტიკური პარტიებისგან, არ არის მათ წინაშე ანგარიშვალდებული და არ ექვემდებარება მათ კონტროლს (კანონით გათვალისწინებული გამონაკლისების გარდა). პროფკავშირი არ ქმნის და არ მიეკუთვნება არცერთ პოლიტიკურ პარტიას.

რას აკეთებს და რა უფლებები აქვს პროფკავშირს
5. რაში დამეხმარება პროფესიული კავშირი?
პროფესიული კავშირი იცავს და წარმოადგენს წევრთა შრომით და სოციალურ-ეკონომიკურ უფლებებსა და ინტერესებს. კერძოდ, პროფკავშირი:
· აწარმოებს კოლექტიურ მოლაპარაკებებს დამსაქმებელთან და დებს კოლექტიურ ხელშეკრულებას სამუშაო პირობების გასაუმჯობესებლად;
· წარმოადგენს წევრებს ინდივიდუალური და კოლექტიური შრომითი დავების განხილვისას, მათ შორის მედიაციასა და სასამართლოში;
· საჭიროებისას ორგანიზებას უწევს გაფიცვას, მიტინგსა და სხვა მასობრივ საპროტესტო აქციას;
· ახორციელებს შრომის კანონმდებლობის დაცვის საზოგადოებრივ კონტროლს და მონაწილეობს უსაფრთხოების საკითხებში;
· უწევს წევრებს სამართლებრივ დახმარებას და ატარებს ტრენინგებსა და სემინარებს.
6. რა არის კოლექტიური ხელშეკრულება?
კოლექტიური ხელშეკრულება არის წერილობითი შეთანხმება დამსაქმებელსა (ან დამსაქმებელთა გაერთიანებასა) და დასაქმებულთა გაერთიანებას შორის, რომელიც განსაზღვრავს შრომის პირობებს და აწესრიგებს მხარეთა ურთიერთობას. მისი დებულებები ხდება შესაბამის დასაქმებულთა ინდივიდუალური ხელშეკრულებების განუყოფელი ნაწილი, ხოლო კოდექსის საწინააღმდეგო პირობა ბათილია.

წევრის უფლებები და გარანტიები
7. შემიძლია თუ არა, დამთხოვონ პროფკავშირში წევრობის გამო?
არა. აკრძალულია დასაქმებულის დისკრიმინაცია პროფკავშირის წევრობის ან მისი საქმიანობაში მონაწილეობის გამო, მათ შორის ამ საფუძვლით ხელშეკრულების შეწყვეტა ან შევიწროება. დაუშვებელია აგრეთვე დასაქმებულის სამსახურში მიღების ან შენარჩუნების დაკავშირება პროფკავშირიდან გასვლასთან.
8. რა დამატებითი გარანტიები აქვს პროფკავშირულ ორგანოში არჩეულ პირს?
დაუშვებელია დამსაქმებლის ინიციატივით არჩევითი პროფკავშირული ორგანოს თავმჯდომარის ან წევრის სამუშაოდან დათხოვნა, სხვა სამუშაოზე გადაყვანა ან დისციპლინური დასჯა პროფკავშირული ორგანოს წინასწარი თანხმობის გარეშე (კანონით გათვალისწინებული გამონაკლისების გარდა). ძირითადი სამუშაოდან გათავისუფლებულ პროფკავშირულ მუშაკს უფლებამოსილების ვადის დასრულების შემდეგ ენიჭება უპირატესი უფლება, დაუბრუნდეს წინანდელ ან ტოლფას სამუშაოს.
9. რა ვალდებულება აქვს პროფესიული კავშირის წევრს?
წევრი ყოველთვიურად იხდის საწევრო გადასახადს, რომელიც შეადგენს დარიცხული ხელფასის 1%-ს. დამსაქმებელი, მუშაკის პირადი წერილობითი განცხადების საფუძველზე, ხელფასიდან ყოველთვიურად რიცხავს ამ შენატანს პროფკავშირის ანგარიშზე.
გაითვალისწინეთ: საწევრო გადასახადის გადაუხდელობამ შესაძლებელია გამოიწვიოს პროფესიული კავშირიდან გარიცხვა. შეღავათი, როგორც წესი, ვრცელდება დროებით უმუშევარსა და პენსიონერზე, რომლებსაც სურვილის შემთხვევაში შეუძლიათ დარჩნენ წევრებად.

როგორ გავწევრიანდე და როგორ მივიღო დახმარება
10. როგორ გავწევრიანდე პროფესიულ კავშირში?
თუ თქვენს საწარმოში უკვე შექმნილია პირველადი პროფკავშირული ორგანიზაცია — მიმართავთ ამ ორგანიზაციის თავმჯდომარეს და მისი შუამდგომლობით ავსებთ წერილობით განცხადებას შესაბამისი დარგობრივი ორგანიზაციის თავმჯდომარის სახელზე (მიეთითება სახელი, გვარი, პირადი ნომერი, ტელეფონი, თარიღი, განცხადება გაწევრიანებასა და საწევროს გადახდაზე, ხელმოწერა). გაითვალისწინეთ, რომ განცხადება, გამონაკლისის გარდა, ეგზავნება დამსაქმებელსაც.
თუ თქვენს საწარმოში არ არის პირველადი პროფკავშირული ორგანიზაცია - მიმართავთ საქართველოს პროფესიული კავშირების გაერთიანებას (ცხელ ხაზზე, ელ. ფოსტით, სოციალურ ქსელში ან ადგილზე) მისი შექმნის მოთხოვნით. საკითხი გადაეცემა შესაბამის დარგობრივ პროფკავშირს; დადებითი გადაწყვეტილების შემთხვევაში მსურველი დასაქმებულები დარგობრივი ორგანიზაციის წარმომადგენლების დახმარებით ატარებენ სადამფუძნებლო კრებას და დგება კრების ოქმი.
11. როგორ მივმართო პროფესიულ კავშირს დახმარების თხოვნით?
თუ ხართ წევრი - მიმართავთ თქვენი პირველადი პროფკავშირული ორგანიზაციის თავმჯდომარეს, რომელიც წერილობით მიმართავს დარგობრივ ორგანიზაციას; ეს უკანასკნელი შუამდგომლობს გაერთიანების თავმჯდომარესთან, რის შემდეგაც, საქმის გარემოებების გათვალისწინებით, გაიწევა შესაბამისი დახმარება.
თუ არ ხართ წევრი - ადგილზე ავსებთ წერილობით განცხადებას გაერთიანების თავმჯდომარის სახელზე, იურისტებთან კონსულტაციის შემდეგ. გაითვალისწინეთ, რომ არაწევრის შემთხვევაში გაერთიანება უფლებამოსილია (და არა ვალდებული) გაუწიოს დახმარება.
12. ფასიანია თუ არა მომსახურება და კონსულტაცია? კონფიდენციალურია?
გაერთიანების მიერ გაწეული იურიდიული მომსახურება (ადვოკატირება) და კონსულტაცია უფასოა როგორც წევრი, ისე არაწევრი დასაქმებულებისთვის, გარდა იმ აუცილებელი ხარჯებისა, რომლებიც დაკავშირებულია საქმის წარმოებასთან (მაგ., სახელმწიფო ბაჟი, ფოსტის ხარჯები). გაწეული კონსულტაციის შინაარსი და თქვენი ვინაობა სრულად კონფიდენციალურია.
13. როდის და სად შემიძლია მივიღო კონსულტაცია?
კონსულტაციის მიღება შეგიძლიათ ორშაბათიდან პარასკევის ჩათვლით (უქმე და დასვენების დღეების გარდა), 10:00-დან 18:00 საათამდე, გაერთიანების იურიდიულ მისამართზე: ქ. თბილისი, ვაკე-საბურთალოს რაიონი, ვაჟა-ფშაველას გამზირი, I შესახვევი, №1/43. კონსულტაცია შესაძლებელია დისტანციურადაც - ცხელი ხაზით, ელ. ფოსტით ან Facebook-გვერდზე შეტყობინებით. გთხოვთ, შეტყობინებაში მიუთითოთ საკონტაქტო ინფორმაცია.


ვის სხვას შემიძლია მივმართო
14. ვის მივმართო შრომითი უფლებების დარღვევის შემთხვევაში?
შრომითი უფლებების დარღვევისას შეგიძლიათ დაიცვათ თქვენი ინტერესები:
· სასამართლოს მეშვეობით - დავის გადაწყვეტის ტრადიციული გზა;
· სსიპ შრომის ინსპექციის სამსახურისთვის მიმართვით - ინსპექტირება ანონიმური საჩივრით არ იწყება, თუმცა შესაძლებელია კონფიდენციალურობის მექანიზმის გამოყენება; ცხელი ხაზი: 15-75;
· საქართველოს სახალხო დამცველისთვის მიმართვით - განსაკუთრებით დისკრიმინაციის სავარაუდო ფაქტის შემთხვევაში;
· საქართველოს პროფესიული კავშირების გაერთიანებისთვის მიმართვით - სრული იურიდიული მომსახურებისთვის.
გაითვალისწინეთ: შრომის ინსპექციის მანდატი არ ვრცელდება შრომითი ურთიერთობის შეწყვეტაზე, შეწყვეტის წესზე, მასობრივ დათხოვნასა და საწარმოს გადაცემაზე - ამ საკითხებზე დავა წყდება სასამართლოს გზით.
საქართველოს პროფესიული კავშირების გაერთიანება  •  გვ. 1
